《和乐天赠吴丹》
唐代·元稹

不识吴生面，久知吴生道。迹虽染世名，心本奉天老。

雌一守命门，回九填血脑。委气荣卫和，咽津颜色好。

传闻共甲子，衰隤尽枯槁。独有冰雪容，纤华夺鲜缟。

问人何能尔，吴实旷怀抱。弁冕徒挂身，身外非所宝。

伊予固童昧，希真亦云早。石坛玉晨尊，昼夜长自扫。

密印视丹田，游神梦三岛。万过黄庭经，一食青精稻。

冥搜方朔桃，结念安期枣。绿发幸未改，丹诚自能保。

行当摆尘缨，吴门事探讨。君为先此词，终期搴瑶草。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。